“ Tað besta við at arbeiða í einum vakstrarhúsi er, at tað altíð er sól og summar-soleiðis kennist tað í øllum førum” Soleiðis sigur Lív Petersen, ið júst er sett sum dagligur leiðari í Vakstrarhúsinum í Sandavági. ALS hevur gjørt avtalu við Búnaðargrunnin um, at ALS í fyribils eitt ár fer at leiga vakstrarhúsið í Sandavági, har ætlanin er at framleiða blómur og grønmeti. Vit hava tikið eitt prát við Lív Petersen, sum kemur at samskipa dagliga virksemið í vakstrarhúsinum. Lív er 52 ára gomul, er búsitandi í Havn, men er ættað úr Sandavági. Lív er útbúgvin gartnari frá Beder Gartnerskole. Umframt at hava starvast í Vakstrarhúsinum í Sandavági, hevur hon starvast á plantusentrinum Plantorama í Randers, har hon stóð fyri uttandurða plantudeildini, og hjá Hjálpirót sum arbeiðsforkvinna. Harumframt hevur Lív starvast í Vakstrarhúsinum í Sandavági. Hví valdi tú hesa lívsleiðina, at útbúgva teg til framleiðslugartnara? “ Í 90’ unum arbeiddi eg í barnagarði. Pápin at einum barni í barnagarðinum bjóðaði mær arbeiði hjá Hjálprót. Eg helt, at tað kundi verið stuttligt at roynt, so eg takkaði ja. Eg bleiv beinanvegin bitin av arbeiðnum. Tá so arbeiðsloysið vaks í 90’ unum, helt eg, at eg skuldi brúka tíðina skilagott at nema mær eina útbúgving til gartnara.” Hvat er serligt við at arbeiða í einum vakstrarhúsi í mun til onnur arbeiðspláss? “ Sum gartnari er vanligt, at tú arbeiðir á nógvum ymiskum støðum, men tá tú arbeiðir í einum vakstrarhúsi, hevur tú eitt fast arbeiðsstað, tað dámar mær væl. Men tað besta við at arbeiða í einum vakstrarhúsi er, at tað altíð er sól og summar-soleiðis kennist tað í øllum førum”. Hvussu er ein vanligur arbeiðsdagur í vakstrarhúsinum? “ Tú skalt syrgja fyri, at planturnar fáa vatn og tøð. Harumframt skal plantan eftirhyggjast, so hon búnast undir bestu treytunum. Tú fært høvi at síggja plantuna frá hon er fræ til hon er ein fullvaksin blóma”. Hvørjar plantur kunnu vaksa í einum vakstrarhúsi í Føroyum? “ Tað, sum vit kenna best í Føroyum, eru summarblómur og jólastjørnur, sum verða framleiddar við varma. Nú fara vit í gongd við nakað nýtt, at framleiða í køldum húsum, hetta merkir, at ongin hiti verður nýttur at hita húsini up, tí skulu vit framleiða plantur, sum tola tað s. s. jarðber og bindber. Hvussu er góðskan á plantum og fruktum í vakstrarhúsum í Føroyum í mun til tað innflutta, sum vit keypa í handlunum í dag? "Tú sleppur undan flutninginum, sum kann verða fleiri dagar, og flutningurin ávirkar góðskuna á plantuni” Hvussu er marknaðurin í Føroyum fyri vørum úr føroyskum vakstrarhúsum? “ Føroysku summarplanturnar frá Vakstrarhúsinum í Sandavági hava manglað á marknaðinum í eini tvey ár, fólk hava víst á, at tann góða góðskan manglar, so tað er avgjørt ein marknaður. Eg haldi eisini, at fólk eru sera jalig um hesa verkætlan, og fara væntandi at taka væl ímóti henni.” Kanst tú greiða eitt sindur frá sjálvum Vakstrarhúsinum í Sandavági? “ Kári á Lofti bygdi fyrsta partin av Vakstrarhúsinum í 1975. Í 1985 vaks hann um húsið við eini longd afturat. Húsið er norskt. Kári byrjaði við at framleiða tomatur og agurkur, og av blómum var tað Chrysanthemum og jólastjørnur. Tá Kári gavst við virkseminum, var størsti parturin av húsinum nýttur til summarblómur, og um veturin jólastjørnur.“ Til endans Lív, hvat gleðir tú teg mest til í tínum nýggja starvi? “ Eg gleði meg nógv at sleppa at verða partur av hesi spennandi verkætlan. Eg gleði meg at sleppa at verða við til at menna føroyska framleiðslu. Og ikki minst so gleði eg meg til at læra fólkini gleðina við at arbeiða við livandi plantum.” Vit á ALS eru eisini sera spent um hetta nýggja átakið, og gleða okkum til at tað aftur fer at spíra í Vakstrarhúsinum í Sandavági. Kundi tú hugsað tær at arbeitt í Vakstrarhúsinum, kanst tú melda til her. Í næstum fer ALS at lýsa eftir fólki at arbeiða í Vakstrarhúsinum.